Sosiaalisessa mediassa on ruodittu ankarin sanankääntein Miss Suomeksi kruunatun Shirly Karvisen etnistä taustaa.

Jyväskylästä kotoisin oleva Shirly Karvinen, 23, kruunattiin Suomen kauneimmaksi perjantaina järjestetyssä Miss Suomi -finaalissa. Shirlyn valinta Miss Suomeksi on saanut hyvin ristiriitaisen vastaanoton sosiaalisessa mediassa.

Somessa tuoretta Miss Suomea on kehuttu kansainväliseksi kaunottareksi, joka muistuttaa paljon hallitsevaa Miss Universumia, Filippiinien Pia Wurtzbachia. Kaikkia Miss Suomen kiinalaiset sukujuuret eivät kuitenkaan miellytä.

Netin eri keskustelupalstoilla uuden Miss Suomen etnistä taustaa ja ulkonäköä on ruodittu ankarin sanankääntein. Kriittisimmissä kommenteissa kirjoitetaan, että Miss Suomen tulisi olla vaaleaihoinen ja sinisilmäinen, eikä etnisen taustan omaava tyttö voi olla Miss Suomi.

­

Missikeisarinna Sunneva Kantola sanoo Ilta-Sanomille olevansa pöyristynyt Facebookissa ja eri keskustelupalstoilla käydystä keskustelusta.

– Rasistisia kommentteja on tullut aikuisilta ihmisiltä ja ihan omalla nimellään. Täysin sivistymätöntä ja ala-arvoista käytöstä, Sunneva Kantola jyrähtää.

Kantolalta ei heru ymmärrystä Miss Suomen ulkonäköä ja taustaa ruotiville kommentoijille.

– Pakko sanoa, että pahoitin mieleni lukiessani joitakin Miss Suomen Facebookiin tulleita viestejä. Shirly on ihana, supisuomalainen tyttö. Se, että hän ei ole blondi tai sinisilmäinen ei tarkoita sitä, etteikö hän olisi suomalainen. Meillä oli tänä vuonna finaalissa kaksi etnisen taustan omaavaa tyttöä, ja se on äärimmäisen hieno asia, hän sanoo.

Lue lisää aiheesta päivän Ilta-Sanomista.

Yllä olevalla videolla Shirly Karvinen kertoo tuoreet tuntemuksensa heti kruunaamisen jälkeen.